Kinders ontvoer: Polisie soek dié man‘n Identikit van die man wat die polisie in hul ondersoek kan bystaan. Die polisie het ŉ identikit saamgestel van een van die drie onbekende mans wat na bewering by ŉ huis naby Witbank ingebreek en twee kinders ontvoer het. Kol. Mtsholi Bhembe, provinsiale polisiewoordvoerder van Mpumalanga, het gesê die polisie hoop die identikit sal hulle met hul soektog na die verdagtes en kinders help. Die voorval het Sondag in die vroeë oggendure by ŉ huis in Vosman plaasgevind waar ŉ 50-jarige vrou saam met haar kinders en kleinkinders woon. “Volgens inligting wat aan die polisie beskikbaar is, het die drie toegang tot die huis verkry deur die sit-en-eetkamer se venster te breek. Die vrou en haar 18-jarige dogter het die geraas gehoor en gaan ondersoek instel, waarna ŉ vuurwapen op hulle gerig is. Hulle is dadelik beveel om stil te bly,” het Bhembe gesê. Die verdagtes het toe twee kinders, ŉ 15 maande oue baba en ŉ 13 jarige albino-meisie, uit verskillende kamers gegryp en in die donker op die vlug geslaan en verdwyn. “Die twee vroue het hulp ontbied en lede van die gemeenskap het dadelik na die skurke begin soek terwyl die polisie ook ŉ volskaalse soektog na die kinders en verdagtes van stapel gestuur het.” Niks is tydens die voorval geroof nie. Die polisie ondersoek ŉ saak van huisbraak en ontvoering. Enigiemand met inligting oor waar die verdagtes en kinders hulle mag bevind, word versoek om kol. One Thobejane by 082 372 2195 of Stop Misdaad by 08600 10111 te skakel.